Ellen Molekane

**Ellen Nnana Ntsitse Molekane** (o o tshotsweng ka Phatwe a le malatsi a mabedi ngwaga wa 1953) e ne e le mothusa tona wa tshireletso ya lefatshe kwa Aforika Borwa ka Motsheganong 2014 go tsena Motsheganong 2019. Ke leloko la African National Congress (ANC), e ne e le mmereki wa puso mo lephateng la tshireletso go fitlhelela tautona Jacob Zuma a mo thapa mo komiting ya lefatshe. O kile a nna mopalamente ka nakwana go tswa ka Phukwi 2018 go tsena Motsheganong 2019.

## Botshelo jwa a le mmotlana le thuto
Molekane o tshotswe ka Phatwe a le malatsi a mabedi ngwaga wa 1953 kwa Soweto. Ke ngwana wa bobedi mo baneng ba supa, o alogile ka matric kwa Morris Isaacson High School, kwa a neng a nna leloko la lekgotla la baithuti ba Aforika Borwa. Go nna le seabe mo polotiking a sa le mmotlana go nnile le seabe mo go rotloetseng go lwela ditshwanelo kgatlhanong le puso ya tlhaolele ga ga kgaitsadie o monnye Rapu Molekane.

## Tiro ya sesole
Morago ga go aloga ka matric, Molekane o ne a bereka ka nakwana kwa sepateleng sa Baragwanath kwa Johannesburg e le mokwadisi le moithuti wa booki; o ne a ikaelela go bereka e le mooko kgotsa mmamatlotlo. Le fa go ntse jalo, ka ngwaga wa 1977, o ne a tswa kwa Aforika Borwa go nna leloko la African National Congress (ANC) e e neng e le kgatlhanong le puso ya tlhaolele, e le mo botshabing ka nako eo. Mo dingwageng di le lesome le botlhano tse di latelang, e ne e le mmereki wa ANC o o tletseng, a nna kwa Eswatini (kwa e neng e le Swaziland ka nako eo), Mozambique,Tanzania le Namibia; kwa Zambia ka dingwaga tsa 1980, e ne e le mookamedi wa lekgotlana la ANC la sedumedi gape e le motshwara madi wa khansele ya yone ya sepolotiki le sesole. Jaaka leloko la Umkhonto we Sizwe, o ne a katisediwa bosole kwa German Democratic Republic, a itebagantse le botegeniki jwa sesole.

Ka 1991, ka nako ya dipuisano tsa go emisa puso ya tlhaolele, Molekane o ne a boela Aforika Borwa go bereka kwa ofisikgolo ya ANC kwa Shell House, Johannesburg. Morago ga phelelo ya puso ya tlhaolele ka 1994, o ne a le gareng ga babereki ba pele ba MK ba ba neng ba tsenngwa mo sesoleng se sesha sa Aforika Borwa. A tsena mo maemong a lieutenant colonel, o berekile e le lesole dingwaga di le masome mabedi tse di latelang, bogolojang kwa lephateng la tshireletso, kwa a neng a tlhatloga maemo go nna mothusa mookamedi-mogolo. Ka dingwaga tsa 2002 go tsena 2012, o ne a romelwa kwa ofising ya ga tona Lindiwe Sisulu, a sala Sisulu morago go tswa kwa lephateng la matlhale go ya lephateng la matlo le lephata la tshireletso.

Ka nako eo o ne a tsweletse a le matlhagatlhaga mo ANC. Ka bokopanong jwa ANC jwa masome matlhano le bobedi ka Morule 2007, o ne a emela ditlhopho tsa go ya komiting ya lefatshe ya phathi eo mme a seka a fenya. Moragonyana o ne a nna leloko la komiti ka go itlhophelwa.

## Mothusa tona wa tshireletso ya lefatshe:2014 go tsena 2019
Ka Motsheganong a le masome mabedi le botlhano ngwaga wa 2014, morago ga ditlhopho tsa kgwedi eo, tautona Jacob Zuma o ne a itsise fa Molekane a tlaa nna mothusa tona wa lephata la tshireletso. O nnile mo ofising eo mo setlheng sotlhe sa palamente ya botlhano. Pampiri ya *[[Daily Maverick]]* ka 2018 e ne ya re ga a tlhaloganyesege mo setshabeng.

A ne a thapilwe go tswa kwa ntle ga palamente pele, Molekane o ne a tlhomamisiwa mo palamenteng ka Phukwi a le masome mararo ngwaga wa 2018, a tsena mo maemong a a neng a tlhodilwe ke go ithola marapo ga ga Fikile Mbalula. O ne a seka a emela ditlhopho gape ka 2019.

## Dikgatiso
Molekane,Ellen (1996). "The Role of Women in the South African Defence Force". African Security Review. 5 (5):23 - 26. doi: 10.1080/10246029.1996.9627822.ISSN 1024-6029

## Metswedi